সুনীতারা সমুদ্রে ঝাঁপ দিতেই লাফিয়ে উঠল ডলফিনের দল

ওয়েব ডেস্ক: ডলফিনরাও (Dolphins) স্বাগত জানাল সুনীতা উইলিয়ামসদের (Sunita Williams)। ১৭ ঘণ্টার জার্নি শেষে মহাকাশ (Space) থেকে পৃথিবীতে প্রত্যাবর্তন। সারা বিশ্বজুড়ে শুভেচ্ছার বন্যা। প্রতীক্ষার প্রহর গুনতে-গুনতে রাত জেগেছিল বিশ্ব। ড্রাগন ক্যাপসুল আছড়ে পড়ল ফ্লোরিডা (Florida) উপকূলে। নাসার প্রকাশ করা ভিডিওতেই সেসময় ব্যাকগ্রাউন্ডে শোনা যাচ্ছে হাততালির ঝড়। বুধবার ভারতীয় সময় ভোর ৩টে ২৭ মিনিটে সারা পৃথিবীই তখন হাততালি দিয়ে উঠেছিল। সেখানেই দেখা গেল সুনীতাদের ক্যাপসুলের পাশে লাফিয়ে উঠেছে ডলফিনগুলি। আট দিনের জন্য মহাকাশে গিয়ে সুনীতারা ফিরলেন নয় মাস পরে। তাদের ফেরা নিয়ে তৈরি হয় নানা অনিশ্চয়তা। বলা যেতেই পারে এই পৃথিবীতে প্রথম সুনীতারা মুখোমুখি হলেন ডলফিনদের। প্যারাশুট বেয়ে সুনীতাদের ড্রাগন ক্যাপসুল সমুদ্রে ঝাঁপ দিল। তখনই দেখা গেল একাধিক ডলফিন লাফিয়ে উঠেছে। সুনীতা উইলিয়ামস, বুচ উইল মোর ও তাঁদের উদ্ধার করতে যাওয়া আরও দুই মহাকাশচারী ওই ক্যাপসুলে ফ্লোরিডার উপকূলে নামেন। নাসার তরফে বোয়িং স্টারলাইনার মহাকাশ যানে গত জুন মাসে আন্তর্জাতিক মহাকাশ স্টেশনে পাড়ি দিয়েছিলেন সুনীতারা। ফিরলেন ক্রিউ ৯-এ।

সুনীতাদের প্রত্যাবর্তনের এই ভিডিও পৃথিবীজুড়ে ভাইরাল। যারা প্রকৃতি ভালোবাসে তাদের কাছে উপরি পাওনা এই ডলফিনের দল। ফ্লোরিডার এই ডলফিনরা স্বভাবে পারিবারিক। তারা ঝাঁক বেঁধে থাকে। এদের আয়ু হয় গড়ে ৬০ বছর পর্যন্ত। এরা একটানা ৮ থেকে ১০ মিনিট জলের তলায় শ্বাস বন্ধ করে থাকতে পারে। রাতে সাধারণত মাছ শিকার করে।